贈張仲謀
作者：黄庭堅
朝代：宋

paragraphs: 車如雞栖馬如狗，閉門常多出門少。
去天尺五張公子，官居城南池館好。
健兒快馬紫游韁，迎我不知沙路長。
高榆老柳媚寒日，枯荷小鴨凍野航。
津人刺船起應客，遙知故人一水隔。
下馬索酒呼三遲，騎奴笑言客竟癡。
向來情義比瓜葛，萬事略不置町畦。
追數存亡異憂樂，燭如白虹貫酒巵。
開軒臨水弄長笛，吹落殘月風凄凄。
城頭漏下四十刻，破魔驚睡聽新詩。
君詩清壯悲節物，正與秋蟲同一律。
邇來更覺苦語工，思婦霜碪擣寒月。
朱顔綠髮深誤人，不似草木長青春。
潔身好賢君自有，今日相看進于舊。
以茲敢傾一盃酒，爲太夫人千萬壽。